ไฟแนนซ์ทูเดย์
...สัปดาห์นี้แวดวงเศรษฐกิจจะวุ่นวายขายปลาช่อนกันอยู่ที่ค่าเงินบาทแข็ง ตลาดหุ้นจะเขียวหรือแดง และปลายสัปดาห์นั่งรอฟังอภิปราย พ.ร.บ.เงินกู้ 2 ล้านล้านบาท ที่รัฐบาลส่งเข้าสู่การพิจารณาของสภาในวันที่ 28 มี.ค.นี้
25 มี.ค. 2556

...สัปดาห์นี้แวดวงเศรษฐกิจจะวุ่นวายขายปลาช่อนกันอยู่ที่ค่าเงินบาทแข็ง ตลาดหุ้นจะเขียวหรือแดง และปลายสัปดาห์นั่งรอฟังอภิปราย พ.ร.บ.เงินกู้ 2 ล้านล้านบาท ที่รัฐบาลส่งเข้าสู่การพิจารณาของสภาในวันที่ 28 มี.ค.นี้
...ถ้าเป็นไปตามเกม ร่างกฎหมายนี้ก็คงจะผ่านสภาเสียงข้างมากอย่างง่ายดาย แต่รัฐบาลคงจะให้เวลาฝ่ายค้านและ สว.ทั้งหลาย ลุกขึ้นมาอภิปรายระบายความเครียดได้ตามสบาย แบบพูดไปสองไพเบี้ย นายกฯ นิ่งเสียก็ไม่มีอะไร
...ความกังวลเรื่องกฎหมายกู้เงินนี้ คงไม่มีเหตุอะไรที่จะทำให้ตลาดหุ้นตก ส่วนเงินบาทแข็งค่าก็ตามที่ ดร.ประสาร ไตรรัตน์วรกุล ผู้ว่าการแบงก์ชาติ บอกว่า เงินไหลเข้าตลาดพันธบัตร ไม่ได้ไหลเข้าตลาดหุ้น ฉะนั้นหุ้นตกไม่เกี่ยวกับค่าเงินบาทแข็งแต่อย่างใด นักลงทุนเล่นกันเอง
ในข้อเท็จจริงใครทุบหุ้น ตามได้ไม่ยาก โบรกเกอร์เบอร์ไหนขาย เบอร์ไหนซื้อ เช็กนิดเดียวก็รู้แล้วว่าฝรั่งหัวดำที่ไหนสร้างสถานการณ์
...พูดถึงค่าเงินบาทแล้ว อิดหนาระอาใจ ทางแบงก์ชาติก็ทฤษฎีจ๋า ส่วนทางคลังก็ได้ทีขี่แพะไล่ สถานการณ์ค่าเงินบาทจะเป็นปัญหาต่อเศรษฐกิจ ไม่ใช่ปัญหาของบุคคล แต่เป็นปัญหาของส่วนรวม ทั้งสอง ฝ่ายต้องหันหน้ามาคุยกัน เพื่อร่วมกันแก้ไขปัญหา ถ้าใช้มาตรการดอกเบี้ยสกัดเงินร้อนไม่ได้ผล ก็จะต้องใช้มาตรการภาษี หลักการคือเพิ่มต้นทุนให้คนจะเอาเงินเข้ามาเก็งกำไรได้ไม่คุ้มเสีย เงินร้อนจึงจะชะลอการไหลเข้า
เรื่องนี้ทางแบงก์ชาติจะต้องเข้าหากระทรวงการคลังก่อน เพื่อหารือว่าจะทำอะไรบ้าง มาตรการจากเบาไปหาหนักมีอะไร ร่วมกันตัดสินใจ ปัญหาคือแบงก์ชาติคิดมาตรการไว้หรือยัง ทางคลังก็ต้องเปิดใจรับฟังอย่างไร้อคติ 
...ตัวอย่างการเล่นการเมืองจนประเทศชาติเสียหาย เกิดขึ้นมาแล้วเมื่อปี 2540 หวังว่าจะไม่เห็นประวัติศาสตร์ซ้ำรอย